###  SYDDANSK UNIVERSITET 12. august 2013

 Det Humanistiske Fakultet GS

Notat fra institutledermøde den 18. juni 2013.

Til stede var: Dekanen, Steffen Nordahl Lund, Jesper Carlsen, Per Krogh Hansen, Lars Grassmé Binderup, Mads Funding, Lisbeth Broegaard Petersen og Gitta Stærmose.

Fraværende efter afbud: Anne Jensen.

Ad 1. Godkendelse af notat fra møde den 28. maj 2013.

Ad 3. ”Anne Jensen oplyste, at lektor Steen Beck …..” ændres til ”Anne Jensen oplyste, at lektor Steen Beck er leder af det nyetablerede Center for Skoleudvikling. Centrets opgave er at samarbejde med folkeskoler, gymnasier, VUCer og professionshøjskoler om udviklings-, aktions- og forskningsprojekter”.

Notatet blev herefter godkendt.

Ad 2. Nyt fra institutlederne.

Institutlederne orienterede generelt om status for stillinger, herunder gæsteforskere tildelt via HCA Academy.

Dekanen oplyste, at Humaniora har oplevet et stort fald i antal tildelte ph.d.-grader i 2012/13. Ph.d.-skolelederen og sekretariatet har redegjort for optag, orlovsperioder, gennemførsel, evt. revision af afhandlinger. Der er imidlertid ikke nogen entydig forklaring på faldet. Siden 2011 er der iværksat en række initiativer, der skulle fremme en bedre og hurtigere gennemførsel, hvorfor Dekanen ser fortrøstningsfuldt på fremtiden.

Mads Funding oplyste, at KOT-optag ligger 15% over samme dato sidste år. En stigning af optag medfører en øget belastning af undervisningslokalefaciliteter.

Dekanen henviste til Regeringens udspil om internationalisering ”Øget indsigt gennem globalt udsyn” og den tilknyttede handlingsplan. En målsætning er at flere studerende skal have et studie- eller praktikophold i udlandet. Institutionerne skal derfor have større økonomisk tilskyndelse til at sende studerende på udvekslingsophold i udlandet. Krav om balance mellem indgående og udgående mobilitet ophæves samtidig hermed.

Ad 3. Nyt fra Prodekanen og Uddannelsesrådet.

Prodekanen meddelte, at de bærende principper for aktiv læring og aktiverende undervisning skal skrives ind i såvel delpolitikker som studieordninger med ikrafttræden pr. 1. september 2014.

Det blev oplyst, at der ifølge udkast til ny akkrediteringsbekendtgørelse som udgangspunkt skal foretages prækvalifikation af en uddannelse, såfremt undervisningssprog ønskes ændret.

Den engelske hjemmesides indhold og opjustering af samme blev drøftet.

Der er oprettet en hjemmeside vedrørende undervisningsportfolio for fastansatte undervisere. [http://www.sdu.dk/Om\_SDU/Fakulteterne/Humaniora/Ledelse\_administration/Undervisningsportfolio/Undervisningsportfolio+for+fastansatte+undervisere](http://www.sdu.dk/Om_SDU/Fakulteterne/Humaniora/Ledelse_administration/Undervisningsportfolio/Undervisningsportfolio%2Bfor%2Bfastansatte%2Bundervisere)

Uddannelsesrådet har ønsket, at der i forbindelse med ombygningen af Syddansk Universitetsbibliotek og nedlæggelse af læsesale skal nedsættes en arbejdsgruppe der kan se på den fremtidige udnyttelse af fagbiblioteker og studiemiljø i tilknytning hertil.

Ad 4. Eksterne midler – status fra institutlederne.

Institutlederne redegjorde for status for eksterne midler. Redegørelser bedes fremsendt til Gitta Stærmose snarest muligt.

Ad 5. EliteForsk 2014.

Fakulteternes frist for fremsendelse til Ledelsessekretariatet er den 20. august 2013. Det blev aftalt, at dekan og institutledere afhandler denne sag pr. email. Ved flere kandidater skal der foretages en prioritering. For hver kandidat skal der indsendes én pdf bestående af A) en begrundelse (A4-side (2400 tegn inkl. mellemrum)). Begrundelsen skal være skrevet på dansk og være underskrevet af den person, der har udarbejdet den. B) CV på dansk eller engelsk, og C) publikationsliste på dansk eller engelsk. B) og C) må tilsammen ikke overskride fem A4-sider for hver kandidat.

Ad 6. Nye uddannelser.

Institutlederkredsen drøftede de indkomne ansøgninger, herunder profil, arbejdsmarked, beslægtede uddannelser samt geografi og på den baggrund er det efter mødet blevet besluttet at arbejde videre med følgende ansøgninger:

Ansøgningsfrist: 1. oktober 2013:

Kandidatuddannelsen i International Virksomhedskommunikation, Slagelse

BA i turisme, Kolding

BA Kulturstudier, Odense

Ansøgningsfrist: 1. februar 2014:

IVK med 1 sprog og strategisk kommunikation, Kolding

BA i sundhedskommunikation og arabisk, Odense

BA i International Studies (Mellemøststudier), Odense

Institutlederne er bedt om at videreformidle dette og de særlige problemstillinger der er knyttet til de respektive forslag til de faglige miljøer.

Ad 7. Institutlederseminar.

Udgangspunktet for drøftelser vil være fakultetets opfølgning af udviklingskontraktens mål. Dette vil blive drøftet både blandt institutledere og blandt studieledere.

Samtidig med institutlederseminaret afholdes også studielederseminar, hvor fokus forventes at være på kandidatuddannelser (små), fællesfag og samlæsning.

Seminaret organiseres således, at der bliver et fælles forløb for institut- og studieledere, hvor f.eks. uddannelser, disses erhvervsrettethed og frafald kunne være til drøftelse.

Der var enighed om, at den nuværende organisationsform giver anledning til at drøfte de hidtil gældende normer.

Ad 8. Eventuelt.

Ingen bemærkninger.

Med venlig hilsen

Simon Møberg Torp

dekan